ARF onderneem brandvegter-uitdagingDie Agri Relief Foundation wil help dat veldbrande meer doeltreffend as verlede jaar bestry word. (Foto: Maroela Media) Ná verlede winter se wydverspreide veldbrande, wat plantegroei en weiding in groot dele van veral die Vrystaat en Noord-Kaap verwoes het, meen die Agri Relief Foundation (ARF) dat die moontlikheid vanjaar net so groot is en dat daar eerder voorkomend opgetree moet word. Dr. Frikkie Maré, ŉ direkteur van die ARF, sê dié organisasie wil graag proaktief optree en eerder die boere help om die brande betyds te beveg voor daar agterna hulp verleen moet word. “Ons het ‘n projek van stapel gestuur om maatskappye wat in veeproduksie betrokke is, uit te daag om by te dra tot ŉ fonds wat brandbestrydingstoerusting aan boere sal verskaf. “Dié toerusting sal na strategiese plekke gestuur word, vir boere wat verlede jaar die swaarste getref is, of nie voldoende toerusting het om veldbrande te beveg nie.” Die publiek kan ook tot die fonds bydrae deur die QR-kode te skandeer. (Grafika: Verskaf) Die ARF gaan saam met Vrystaat Landbou en Agri Noord-Kaap werk om die geskikte afsetpunte te identifiseer. Daar sal dan verder met plaaslike brandverenigings gekommunikeer word om die praktiese behoeftes te bepaal. Die minimum bydrae is R15 000 wat die koste van een brandvegter, of twee lugblasers, is. David Human, sakebestuurder van Zoetis het reeds R15 000 tot die brandvegterfonds bygedra. Weerskante van hom staan Frik van der Westhuizen en Lutz Nell, beide direkteure van Agribonus, wat ook by die ARF betrokke is. (Foto: Verskaf) Volgens kenners is enjinaangedrewe blasers wat soos ŉ rugsak gedra word en nie deurlopend met water gevul hoef te word nie, baie gewild onder boere en hulle weet hoe dit werk. Zoetis, ŉ dieregesondheidsmaatskappy, het reeds R15 000 bygedra en ook die uitdaging na mededingende maatskappye gestuur. Antrovet het reeds die uitdaging aanvaar. Justin Frewin, eienaar van Antrovet, (regs) het teenoor Frik van der Westhuizen, direkteur van Agribonus onderneem om ook R15 000 aan die ARF te skenk. (Foto: Verskaf) Die ARF is ook in ŉ projek betrokke om hooi en bale te versamel en op strategiese plekke op te gaar vir wanneer daar weer ŉ droogte uitbreek. Kyk: Dr Frikkie Maré, direkteur van die ARF vertel meer van die vuurvegter-uitdaging: